KYK: Uber-bestuurder 'red ons lewe' | Netwerk24
Deur Nadine Ramongane 17 Julie 2019 19:17
Haar Uber-rit het byna skeefgeloop toe vyf mans dié voertuig wou kaap, maar danksy die bestuurder se vinnige optrede het sy ongedeerd by haar bestemming aangekom.
Met 'n knop in haar keel vertel Michelle Loubser hoe dié bestuurder haar lewe gered het.
"Hy is my held," het Loubser Woensdag gesê.
Sy was Saterdag saam met haar Uber-bestuurder, Phumlani Tshabalala, na 'n verjaarsdagpartytjie in Johannesburg se Maboneng-gebied op pad.
Michelle Loubser sê Phumlani Tshabalala, 'n Uber-bestuurder, is haar held nadat hy vermeende kapers in die stof laat byt het. Foto: Simon Sonnekus
Terwyl die voertuig by 'n rooi verkeerslig stilgehou het, het 'n groep mans hulle genader.
"Dit het so vinnig gebeur. Die een oomblik gesels ek en Phumlani oor ons families en die volgende oomblik sien ek hoe 'n man met 'n vuurwapen herhaaldelik teen die regterkant se venster kap en op ons skree," sê Loubser.
Die verdagtes het aan die deure geruk en dit probeer oopmaak en met 'n voorwerp hard op die dak geslaan.
Phumlani Tshabalala, 'n Uber-bestuurder, sê hy is bly hulle is veilig nadat vyf kapers hom aangeval het. Foto: Simon Sonnekus
Met die glasstukke op sy skoot, nadat albei vensters aan die bestuurs- en die passasierskant stukkend geslaan is, het Tshabalala geweet hul lewe is in gevaar. Hy het dadelik voet in die hoek gesit.
"Ek wou seker maak dat ons veilig daar uitkom en dit is al waaraan ek kon dink.
"Daar was 'n voertuig voor my, maar ek het vinnig uitgeswaai en weggery," sê Tshabalala.
Die voorval het omstreeks 17:30 gebeur.
'n Beskeie Tshabalala wat sedert Februarie 'n Uber-bestuurder is, sê hy is bly hulle het niks oorgekom nie.
"Ek moes op my voete dink en gelukkig kon ek wegry voordat iets ergers gebeur het."
Vir diegene wat gedurig Uber-bestuurders slegsê, glo Loubser hulle beter nou twee keer dink.
"Phumlani se flink optrede is die rede dat ek daardie dag kon huis toe gaan met 'n klein skrapie aan my vinger en weer my gesin kon sien," sê sy.
"Die mans was aggressief en ek het vir 'n oomblik gevries, want ek kon nie glo wat besig is om te gebeur nie, maar Phumlani was kalm en het kopgehou. Hy is nie net my held nie, maar iemand vir wie ek ewig dankbaar is."
Tshabalala moes sy vensters vervang en die duike in sy voertuig is nog duidelik sigbaar, maar dit is die laaste ding waaroor hy bekommerd is.
"Ons is veilig en dit is al wat saakmaak," sê hy.
Michelle Loubser was Saterdag op pad na Maboneng in Johannesburg, toe die Uber-motor waarin sy gery het, deur kapers aangeval is. Foto: Simon Sonnekus